1. **Sissejuhatus – Lahemaa rannakülade ajaloolis-kultuurilised kohad ja nende kaitsekorralduslikud meetmed.**

**Lahemaa rahvuspargi kaitsekorralduskava 2016-2025, 2.4.8. Külade ajaloolis-kultuuriloolised paigad ja objektid, tegevused ja eelarve**

* 1. AJALOOLIS-KULTUURILISED VÄÄRTUSED

Lahemaa maastikud oma põlise ja pideva asustusajalooga on täis väga erinevaid inimtegevuse jälgi. Kohalike kogukondade jaoks olulised ajaloolis-kultuurilised paigad ja objektid külades on näiteks külavainud, ajaloolised lautri- ja sadamakohad, laevaehitusplatsid, võrgukuuride ja paadimajade asukohad, pärimuspaigad, kiigepaigad, kõrtsikohad, veskid, kalmistud, pargid, alleed, hästisäilinud ajalooline teedevõrk, kalmistud, kabelid, tuletornid ja pritsikuurid, kooli- ja seltsimajad, söepõletuskohad, lubjaahjud, telliselöövid- ja tehased, 19. saj pärinevad mõisate verstakivid jne. Need on samavõrd oluline osa kultuurmaastikust ning tuleb säilitada tulevastele põlvedele.

Ajaloolis-kultuuriliste objektide puhul pole üldjuhul kultuurimälestise staatust õigustavat silmapaistvat ajaloolist, arheoloogilist, arhitektuurset, etnograafilist või kultuuriloolist väärtust. Nende objektide tähtsus on oluline just küla ja kihelkonna kontekstis, nende puhul on eriti oluline omanikukaitse ja külakogukonna algatus.

Piirkonna vaimse ja materiaalse kultuuri säilitamisel on kohalikul kogukonnal kõige tähtsam roll. Kus külakogukond soovib, on soovitav võimalusel lubada taastada ja anda külale avalikku kasutusse rannas asuvaid ajaloolisi lautrikohti, paadivalgamaid, paadikuure, jaanituleplatse ja külakiikesid. Ajaloolis-kultuurilisi objekte aitab säilitada eelkõige teavitamine ja piirkonna inimeste kaasamine nende andmete täiendamise, objektide hooldamise ja nendest teavitamise juurde. Ajaloolis-kultuuriliselt oluliste paikade jaoks on vajalik teha tutvustavaid stende ja voldikuid, siduda neid ka edaspidi olemasolevate õppe- ja matkaradade ning marsruutidega, töötada välja täiendavaid infotahvleid olemasolevatele radadele (näiteks Altja õpperada), esiajalooliste marsruutide juures pöörata tähelepanu ka maastike hilisematele kihistustele.

Ajaloolis-kultuuriliselt oluliste maastikuelementide ja paikade seisund on üldiselt halb, kuna nad on enamasti olnud aktiivsest kasutusest väljas mitmesuguste Nõukogudeaegsete keeldude tõttu ning hiljem maade riigistamise või eraomandisse sattumise tõttu. Paigad on tihtipeale võsas, varedes, korrastamata.

**Kaitse-eesmärk**

* Pikaajaline kaitse-eesmärk

Külade ajaloolis-kultuuriliselt olulised maastikuelemendid on säilinud.

* Kaitsekorraldusperioodi kaitse-eesmärk

Külade ajaloolis-kultuuriliselt olulised paigad on tuvastatud, teadaolevad ajaloolis-kultuuriliselt olulised maastikuelemendid on säilinud, elanikkond on teadlik ajaloolis-kultuurilistest maastikuelementidest.

**Mõjutegurid ja meetmed**

 + Aktiivne kohalik kogukond, kes on teadlik oma küla ja piirkonna ajaloolis-kultuurilistest paikadest ja objektidest, need on aktiivses kasutuses.

* + Ajaloolis-kultuuriliste objektide kasutusest välja langemine ja ununemine.

***Meede:*** ajaloolis-kultuuriliste infovoldikute koostamine, õppe- ja infopäevade korraldamine.

***Meede:*** külade kultuuriloo kajastamine olemasolevatel õppe- ja matkaradadel ning marsruutidel.

* + Paikade täisehitamine.

***Administratiivmeede:*** ajaloolis-kultuuriliste objektide säilimist tagavatetingimuste seadmine looduskasutuseks.

* + Objektide võsastumine.

***Meede:*** ajaloolis-kultuuriliselt oluliste paikade ja objektide hooldus ja taastamine.

* 1. KAVANDATAVAD KAITSEKORRALDUSLIKUD TEGEVUSED JA TÄITJAD

**Ajaloolis-kultuuriliste objektide ja maastikuelementide hooldus** Ajaloolis-kultuuriliste objektide ja maastikuelementide hooldus (kiviaiad jm) korraldatakse vastavalt teostatud inventuurides (Lahemaa rahvuspargi külade ajaloolis-kultuuriliste paikade inventuur – Lahemaa mälumaastikud jm) ja valdkondlikes eksperthinnangutes (verstakivid jm) antud hooldamissoovitustele. Ehitismälestiste puhul planeeritakse koostöös Muinsuskaitseametiga iga-aastased avariilisemas seisus ja avaliku huviga muististe hooldustööd ehituspärandi koolituste või talgute raames (kaks mälestist aastas, eelkõige avalikus kasutuses objektid)

**Infotahvlite rajamine** Lahemaa rahvusparki tutvustavad infotahvlid rajatakse: 3) küladesse (kultuuriloolised, täpne arv sõltub kohaliku kogukonna soovist); (taotleja: kohalik kogukond)

**Voldikute koostamine** Voldikud koostatakse: 4) külade kultuuriloolised voldikkaardid. (taotleja MTÜ, huvilised)

1.3. EELARVEREAD JA TÄITJAD

Külade ajaloolis - kultuuriliste paikade inventuur: mälumaastikud (Kohalik kogukond) Ajaloolis - kultuuriliste objektide ja maastikuelementide hooldamine Kultuuriväärtuste hooldamine (Keskkonnaamet)

Infotahvlite rajamine (RMK/huvilised)

Voldikute koostamine ja väljaandmine (KeA/RMK/huvilised)

* 1. KAITSEKORRALDUSE TULEMUSLIKKUSE HINDAMINE

Külade ajaloolis-kultuurilooliste paikade inventuur on teostatud; Teadaolevate ajaloolis-kultuuriliselt olulised maastikuelemendid on säilinud (looduskasutus, hooldus); Teadlikkuse tõus ajalooliskultuurilistest maastikuelementidest – (infomaterjalid, trükised, integreerimine marsruutidesse ja haridusprogrammidesse, kultuuriloolised kaardid). Säilivust hinnatakse looduskasutuse lubade alusel (kaardikiht), tehtud hooldustööde alusel ning vaatluste käigus; teadlikkust ürituste, seal osalejate ja uuringute arvu järgi.

**Lahemaa rahvuspargi Juminda poolsaare rannakülade ajaloolis-kultuurilised paigad ning rannakülade elanike poolt soovitatud kaitsemeetmed**

**HARA KÜLA**

VT ka kaart

**Ühiskondlikud hooned**

***Koolimaja*** - ehitati 1912. aastal. Esimeseks õpetajaks sai Kaarel Biider (Kannes), kes töötas sellel kohal kuni kooli likvideerimiseni 1954. aastal. Koolimajas asus **postiagentuur** (1929-1931 ja uuesti alates 1934. aastast). Nõukogude ajal töötas koolimajas **sidejaoskond** ja **raamatukogu**, mis suleti 1973. aastal.

***Metsameeste maja*** (metskonna kordon) - Vanasti oli maja ühekorruseline, teine korrus juurde ehitatud. Loksa pool otsas oli mingi aeg **sõjaväe pood**.

**Külaplatsid**

**Kiigekohad** olid **Uuetoa kalda peal**, kuhu ehitati kiik 1895. aasta paiku. Hiljem oli kiik **Rünga ja Ahu talu vahel männikus, Sepa krundil**.

Puidust **tantsuplats Lohja järve ääres**. Seal peeti tantsupidusid ja jaanipäevasid. Ka erinevate asutuste suvepäevasid. 1950-1980. aastatel. Järve ääres oli järvevahi maja.

Puitpõrandaga **tantsuplats kordoni lähedal**, kõrge kalda peal, näha vana trepi jäänused alla randa.

**Spordiplats** Lohja koplis.

**Paadikuurid**

**Lautrikohad**

***Paadilautrite kohad*** talude all rannas.

Hara saare ja ranna vahel oli **laevade talvituskoht**.

Saare lähedal **vana silla koht**, nn kastsild. Ehitati kastid ja siis pandi need kive täis.

**Laevaehituskohad**

Haras Kolga mõisa laevaehituskoht. Peamised laevaehitusrannad olid ***Haaginina, Klaamase rand***, ***Kaskneeme rand ja Aalupõhja-alune***. Kõige tuntum neist oli Haaginina, kus ehitati suured laevad. 1898-1899 ehitas siin korraga kahte kaljast Loksa tellisevabriku juhataja Boris Mölder. Samas paigas ehitas 1920-1922. aastatel Käsmu kapten Rudolf Paalberg 4-mastilise barkantiini „Tormilind“ , mida on nimetatud Eesti üheks kaunimaks purjelaevaks.

***Tuletorn*** ehitati ***Hara saarele*** 1909. aastal ehitati saare kõrgemale kohale tuletorn ning selle juurde vahimaja. Tuletorn ehitati kõrgemaks 1954. aastal, kuna see oli seotud Hara ja Virve küla lähedusse rajatud uue sõjalise sadamaga. Tänapäeval on saare tuletorni näol tegu päevamärgiga (tuleseadmed on demonteeritud).

**Äritegevus**

Külas oli erinevatel aegadel erinevates kohtades ***kõrts*** – Lohjal, Hara saarel, Madikse maadel kiigeplatsi lähedal. 1930. aastatel oli külas viimati nimetatud Hara kõrtsi taluruumes Leesi-Kolga Kalameeste **ühisuse abikauplus**, kuhu paigutati postiagentuur. Samas hoones töötas ka erakauplus.

Lohja kõrtsi asukoht – arvatava kõrtsi varemed.

**Tööstus**

***Telliselöövi*** oletatav koht Lohja talu kohal mere ääres ja Paadiaia vahel.

***Tõrvaahjumägi***.

***Tõrvakivid*** - 2 kivi Järveti suvila kohal. Räägiti, et talviti tõrvati seal noota. Tõrvatünn oli kivide peal. Varem olid need kivid pealt mustad, aga nüüd on kormoranide väljaheidetest valged.

***Tellisetehas*** - Nikolai Stenbocki rajatud (kuni 1874. aastani, mil tööstus Loksale üle viidi). Hara kordoni läheduses.

***Propside ladustamise koht*** Lohja ja Paadiaia vahel. Mõisa ajal veeti hobustega randa nn propse. Laev oli kaugemal lahes. Koorem viidi hobustega vette paadini ja paadiga edasi laeva.

***Hara saare kilutööstus*** – 1860. aastatel rentis saare mõisalt Voldemar Sörensen, kes rajas siia kalatööstuse, mis andis tööd paljudele ümberkaudsete külade elanikele. 1870. aastatel hakati kilu soolama plekktoosidesse. Lisaks revolutsioonile kilutööstuses, arendas Sörensen siinsetes lahtedes ka noodapüüki. Sörenseni surma järel tekkis kilutööstusesse pea kahekümneaastane paus kuni 1912. aastal ostis Hara saare kalatööstuse Feodor Malahhov, kes tegutses saarel kuni 1932. aasta majanduskriisini.

**Kultuuriloolised talukohad**

***Ahu talu*** – talus käis koos kohalik laulukoor. Siin suvitasid Estonia teatri direktor Paul Olak ning tantsija Gerd Neggo. Samas talus suvitasid ka kirjanikud Artur Adson ning Marie Under.

**Militaarpärand**

Hara saare vastas oleval neemekaldal asus ***piirivalvekordon***, mis tegutses nii tsaariajal kui ka Eesti iseseisvuse perioodil. Varasemalt hoonel torn. Samasse kordonisse asus ka Nõukogude piirivalve ning 1950. aastatel toodi siia sõjaväebaas, mille tarbeks ehitati juurde mitmeid hooneid. Nõukogude sõjaväe ajal elasid vanas kordonihoones ohvitserid. Siin olid nende korterid. Tänapäeval on piirivalve ning sõjaväe kasutuses olnud hoonekompleksid lagunenud.

**Vana kelder** – kordoni juures, ehitatud tsaariajal. Kõik erinevad võimud on seda kasutanud toidu hoidmiseks. Lagunenud, kuid keldrina tajutav.

**Haagininal** sõja ajal **saksa sõdurite punker**. Kallas merre vajunud.

***Hara sadam*** – rajati 1956-57. aastail Haras allveelaevade demagnetiseerimisbaas koos sõjaväeosaga. Rand piirati okastraadiga, patrullid kontrollisid regulaarselt piirijoont. Tänapäeval on Nõukogude Liidu sõjaväeosa hooned lagunenud.

Sakslaste kaevatud kaevikud Lohjal.

Sakslaste suurtükialuste kohad Lohjal ja suurtükkide juhtimispuldi asukoht Ale talu harulise männi juures.

Piirivalvurite kontrollpunkti asukoht Lohjal. Seal oli valveputka ja kontrollpuu üle tee.

**Külateed**

**Huntaugu tee** – metsatee Lohjalt Külaotsa poole.

Teisi olulisi paiku:

Kooguga kaev Lohja järve ääres. Nüüd hävinud.

Tünnersepa oja ja soo.

Matmispaik metsas Klaasmäe juures.

Merel navigeerimiseks olulised kivid ja karid: Haaginina suurkivi, Tuurakivi, Lõhkekivid, Surmapae kivid

Küla ajaloolis-kultuuriliste paikade kaitsekorralduslikud soovitused:

**VIRVE KÜLA**

VT ka kaart

**Ühiskondlikud hooned**

**Külaplatsid**

Endine ***kiigeplats küla alguses***. Läheduses ka **palliplats** – mängiti võrkpalli. Noorte kogunemiskoht.

Tänapäevane ***külaplats – Keskküla ja Rigo kruntide vahel***. Ehitatud puidust lava.

**Paadikuurid**

***Paadikuurid asusid Kari talu all rannas*** Hara sadama poole. Seal hiljem pritsaala – paadid toodi sinna kokku.

Talude all rannas lautrikohad ja paadikuurid.

**Lautrikohad**

**Laevaehituskohad**

Noga talu õu – Noga Jaak ehitas paate. Viimase tema tehtud paadiga mindi üle mere Soome.

Meremärgid:

***Koljunuka kuusik***. Kui venelased sättisid siia oma prožektori, siis tehti siit [kuuskedest] puhtaks. See oli merekaartidel märgitud, et on see kuusik selle koha peal.

**Äritegevus**

**Tööstus**

**Kultuuriloolised talukohad**

***Tehve talu*** - Virve külaga on seotud liivi muusikategelane Hilda Cerbach-Griva. Ta elas I maailmasõja ajal siin lapsena ema sugulaste juures.

**Militaarpärand**

***Mäe talu*** kõrval asusid **prožektoriplatvorm** ning **piirivalve vaatetorn**, naabrusesse Noga talumajja paigutati diiselgeneraator, mis prožektorile toidet andis.

**Suurtükipatareide asukoht** Tapurla ja Virve külade vahel Tõnu heinamaal – sakslaste suurtükipatareid, mis olid kasutusel 1941. aasta augustil.

**Külateed**

**Teisi olulisi paiku**

**Rasi kaev** – külakaev, mis seest kividega vooderdatud ning kust vesi otsa ei lõppenud. Küla käis sealt vett viimas. Kaevu juures on Kiviotsa kaevukivid.

**Jaagupi kaev**.

**Allikakoht** Leba heinamaa ja Tõnu heinamaa vahekohas, kraav, mis ei jäänud kuivaks. Loomade joogivesi toodi sealt paadiga.

**Titekivisid** on Virvel mitu – need on **Kannukivid**. Koljuotsa pered toonud oma tited neemenuki lähedal rannavees asunud **Lebä Kannukivi** juurest, teised Virve pered aga idakaldas asunud **Määtse (ka Mihkli) Kannukivi** alt. Teisalt mäletatakse, et Kiviotsa lapsed toodud **Punakivi** alt.

Väikesel neemenukil - Koljunukil asub **Koljukabeli asukoht**. Paiga kohta on arvukalt rahvapärimuse ülestähendusi 19. sajandi lõpult ning 20. sajandi algusest. Oletatavasti katolikuaegne rannakabel.

Küla ajaloolis-kultuuriliste paikade kaitsekorralduslikud soovitused:

**TAPURLA KÜLA**

VT ka kaart

**Ühiskondlikud hooned**

**Külaplatsid**

Endine ***kiigeplats*** Neeme otsas ***Korgemäe peal***. Kiik asus praeguse naftahoidla kohal. Kiigeplatsi juures oli veel 1930-1940ndatel aastatel laudpõrandaga tantsuplats.

Kiigekohad on olnud veel ***Aletel Maunumäe taga*** heinamaal, küla keskel **Matjuksel Matsu pargimaja juures** ning **Ojaaluse rannas liivarannas**.

Tänapäeval **külaplats** sadamasilla ning pritsaala vahelisel alal. Platsil oli külakiige. Lavana kasutatud veoauto kasti ja platsil asuvat võrgukuuri.

**Paadikuurid**

Paadikuurid asusid Võrkneeme all rannas. Hiljem toodi sinna kokku paadid ja kuurid, rajati aiaga ümbritsetud pritsaala. Paadikuurid on samas kohas tänapäeval.

Liivarannas olid Joonakse all lautrid, samuti hoiti paate Ojaaluse silla juures.

**Võrkaed**, kus võrgud kuivasid. Jäi Võrkneemest paadikuuridest Liutaja poole.

**Lautrikohad**

Sadamakoht Ojaaluse rannas – sild purjekatele, rannal paadikuur. Sameli talu sadamakoht. Hävinud.

Sadamakoht Launeeme ja Loode vahel – endine sild, kust lastiti purjekatele küttepuid. Mälestuste järgi on samas kohas ka paadikuurid olnud. Sadamakoht põles saksa ajal.

Sadamasild pritsaalas - rajatud kolhoosiajal. Sadamast tuli otse raudtee Kadapikule punktikuuri. Seal oli soolamiskuur ja suitsuahi. Sild oli kasutusel 1960. aastateni. Hävinud.

Uus sadamasild – 1958. aastal alustati ehitamist.

**Laevaehituskohad**

**Äritegevus**

Lavkaplats – Mäe talu väravas. Autolavka peatuskoht. Inimeste kogunemiskoht. Samas paigas oli 1920-30. aastatel kokkuostuauto (kogus mune, võid ja liha).

**Tööstus**

Kadapikul kolhoosi soolamiskuur ja suitsuahi.

**Slipp** on traalide remontimiseks ja värvimiseks mõeldud plats Liutaja all rannas. Rajati kolhoosiajal.

**Kalurite soojamaja** – „Oktoobri“ kolhoosi ajal ehitud kalurite soojamaja. Hoones hoidsid kalurid oma püüniseid ja parandasid neid. 1990ndatel oli hoone ühes otsas suveperioodidel kauplus.

**Kultuuriloolised talukohad**

**Sameli talu** – küla üks vanemaid talusid. Mansardkorrusega elumaja lasi 1926.-27. aastail ehitada Theodor Liimann, Käsmu merekooli lõpetanud kaugsõidukapten, laevaomanik ja piiritusekuningas. Teise maailmasõja järgselt oli majas nõukogude piirivalve.

**Vanaõue talu** – kuulus Nelbergide perele. Eesti ajal ehitatud maja oli suur, kahekordne. Pärast sõda oli majas nõukogude piirivalve, hiljem viidi hoone Jumindale piirivalve kordoni juurde.

**Mäe talu** – kuulus Nelbergide perele. Maja suur, kahekordne. Mäe väravas käis 1920-30. aastatel kokkuostuauto, nõukogude ajal autolavka.

**Liutaja talu** – rahvalaulikute perekonna Kravtsovite kodukoht. Siin on elanud Mai Kravtsov, Risanda Kravtsov.

**Maunumäe talu** – Eduard Kiilströmi rajatud rikkalik puuvilja-aed, kus kasvasid ka aprikoosipuu ja kreeka pähkli puu.

**Kiiga talu** – siin elas Prangli saarelt pärit päevapiltnik Johannes Blumqvist, tegutses piltnikuna 20. sajandi esimestel kümnenditel.

**Jaanistu talu** – hävinud. Korraldati talviseid koosviibimisi ja tantsuõhtuid.

**Militaarpärand**

Vanaõue talu - NL piirivalve asukoht peale 1944. aastat. Hiljem viidi maja Jumindale piirivalvekordoni juurde. Kordoni juures olnud ka puust torn.

**Piirivalve torn Kõrgemäel**. Varasem torn oli madalam. Metallkonstruktsiooniga torn rajati 1970-80ndatel aastatel. Piirivalvurid käisid Hara piirivalvekordonist. Kümmekond aastat tagasi kujundati tornist vaatetorn.

Sõjaaegsete punkrite asukohad Kõrgemäel.

**Külateed**

**Pora tee** Jumindale. **Küü tee** Leesile.

**Mudatanuv, Maunumäe tanuv, Liiva tanuv, Kasikaia tee, Pädila tee, Karja tanum; Numme tanuv**.

**Teisi olulisi paiku:**

**Nummepellu kaev** – allikakoht seal. Sameli pani kaevule väikese laeva kajuti. Külarahvas käis sealt vett võtmas.

**Merimäed** – Eigale rannast, Liivapealse ja Vanaõue aia tagant, mööda mereäärt – liivamäed. Pärimus seostab kohta katkuaegse matmispaigaga. Jaan Jung nimetab seda matusekohata, kust tuul liiva alt luukeresid välja toob, Eig-aleks.

**Titekivi – Punakivi** – Punakas kivi, Eigale rannas, liiva sees. Varasemalt asus rohkem vee piiril. Arvati, et kivi alt tulevad lapsed. Juttu tittede otsimisest on veel 1970. aastatest.

**Jahukivi, Kassikivi**.

Küla ajaloolis-kultuuriliste paikade kaitsekorralduslikud soovitused:

**JUMINDA KÜLA**

VT ka kaart

**Ühiskondlikud hooned**

***Kabeli asukoht*** - Jumindal asunud **esimene kabel** läänepoolses **tipus Säärel**. Ei ole täpselt teada, millal see ehitati, kuid ilmselt on tegu katolikuaja pärandiga. Teine kabeli asukoht – **Kura rannas on tähistatud kellatorniga**. Selle juures on kultuuriajaloolist väärtust omav **kalmistu**. Mõnede allikate andmeil dateeritav hiljemalt 17. saj, vanu hauatähiseid pole säilinud. Praegu on kalmistul kolm uuemat puitristi. Kalmistu ala piirav kivipiire on maakivilaotis, rajati 1925. aastal, väravaid ei ole. Müür taastati 1990ndatel aastatel. Kalmistu oli kasutusel veel 20. sajandi alguses. Kalmistu läänepoolses osas on küngas, kunagise kabeli ase.

**Merepäästejaam – luubikuur** rajati 1891. aastal üks kahekümnest Eesti merepäästejaamast. Merepäästejaam oli mere kaldal asuv päästevahenditega (päästepaat, jääpaat, päästeliiniseade) ja sellekohaste rajatistega (paadikuur, slipp, randumissild) vaatluspunkt merehädaliste avastamiseks ja päästmiseks. Tegu on kivihoonega, mis asub vahetult rannal. Merepoolsel küljel asunud uksel oli valgel taustal punane lipp ning ankrud – keisririigi merepääste embleem. 1919. aastast läks Juminda merepäästejaam Mereasjanduse Peavalitsuse tuletornide osakonnale. Siis palgati päästejaama teenijaks Jumindalt Joost Paadimeister, kelle ülesanne oli komplekteerida päästeluubile meeskond, korraldada päästejaama tööd ning tegeleda aruandlusega. 1927. aastal läksid päästejaamad Punase Risti alluvusse. Juminda merepäästejaama hoone on Muinsuskaitseregistris ehitismälestisena.

**Külaplatsid**

**Kiigeplatsi asukoht Sagu mäel**.

**Kiigeplatsi koht Kutlastaja juures** – kiik ja tantsuplats 1930.-40. aastatele. Samas võrkpalliplats.

**Kiigekoht Rätsepa allõues Himutaja liivamägedes** – pärast sõda kuni 1970. aastateni.

**Külaplats – Kura rannas tänapäevane**. Peetud jaanitulesid, muinastulesid ja külapäevasid. Külaplatsil on kiik, lastele mõeldud kiige ja turnimisalus. On lõkkekoht. Külaplatsi lähedusse, endise surnuaia juurde jääb küla lipuvarras.

**Küla vain** - Vainule kogunevad inimesed koosolekuteks, aruteludeks. See on küla keskkoht, siin on postkastid, infostend jne.

**Paadikuurid**

Ida pool Himutaja rannas, lääne pool Koerneeme all rannas ja Kutlastaja all rannas.

**Lautrikohad**

**Laevaehituskohad**

Lääne pool Kura rand ehk Kabelialune rand endine laevaehituskoht.

Vesisääre lõugas – Kura ranna ja Saalemi sadama vahel ehitati paadid 1880. aastatel.

**Äritegevus**

**Venesepa talu** – kunagise külakõrtsi asukoht.

**Tööstus**

**Kultuuriloolised talukohad**

**Militaarpärand**

**Piirivalvekordoni asukoht** – Koljuotsas asus tsaariajast piirivalvekordon. Kordonit kasutasid sõja ajal nii venelased kui ka sakslased. Pärast sõda toodi kordoni juurde hooneid teistest küladest. Eestiaegne kivist kordonihoone hävis tules.

**Piirivalvekordon Sääreotsas** - viimane piirivalve kordoni hoone – ehitatud nõukogude ajal. Hetkel kasutab seda kohalik vabatahtlik merepäästeüksus.

**Miinilahingu mälestusmärk** – Koljuotsas 1941. aasta augusti lõpul toimunud miinilahingu mälestusmärk.

**Nõukogude raketibaasi hooned** Juminda külas – kasarmud, raketiangaarid.

Kabeli kellatorni juures suur kivi, millele raiutud punaarmee Jumindast lahkumise päev - 28. august 1993 ja viisnurk, millel rist peal.

**Tuletorn** - kõrgus on 32 meetrit, tule kõrgus merepinnast on 40 meetrit. Esimene atsetüleenilatern paigaldati Juminda neemele 8 m kõrgusele piirivalvekordoni valveplatvormi nurgale 1931. a, merepinnast 10 m kõrgusel asunud laterna kiirplinktuli oli nähtav 8 miili kaugusele. Järgmine, 24 m kõrgune ja 2-meetrise läbimõõduga raudbetoonist tüüptuletorn ehitati neemele 1937. a. Torni projekteerimise ja ehitamisega oli seotud insener Armas Luige. Kuna tuletorn hakkas kasvava metsa varju jääma, ehitati see 2006. a teraskonstruktsioonis 8 m võrra kõrgemaks, lisati uus rõdu ja laternaruum.

**Külateed**

Endised külateed Juminda ja Tammistu vahel – **Räimetee** ranna äärest. **Suvetee ja talvetee heinamaadelt**.

**Kura tanuv** Naskalist tee Tapurlasse.

**Koljuvare** – Koljuotsas asuvat kivikuhilat – Koljuvaret - ning lähedusse jäävat Koljusood on seostatud hiitega. Samas on kivikuhilat ehk Koljuvaret peetud Krimmi sõja ajal kasutusel olnud signaalsamba aluseks. Võib arvata, et tegu on muistse meremärgiga. Arheoloogiamälestis.

**Maduvare**

Küla ajaloolis-kultuuriliste paikade kaitsekorralduslikud soovitused:

**TAMMISTU KÜLA**

VT ka kaart

**Ühiskondlikud hooned**

**Külaplatsid**

**Külaplats Mardi koplis** - hakati kasutama nõukogude ajal jaanitule pidamiseks. Viimane külajaanituli sellel platsil peeti 90-ndate alguses. Platsi kasutamine lõppes seoses maade tagastamisega. Platsil on olnud mitu kiike.

**Külaplats küla keskel**, kus tänapäeval jaanitulesid peetakse. Platsil on **kiik**. See on olnud kiigeplatsiks ka 1930. aastatel. Võeti uuesti kasutusele 1998.aastal ning seni on igal aastal seal jaanituld peetud. Tammistu külaselts saiametlikult platsi oma kasutusse aastal 2013 . Aastal 2014 alustas Tammistu külaselts kiigeplatsi arendamist. Platsil on olnud kolm kiike.

**Paadikuurid**

**Lautrikohad**

Endised lautrikohad Ale ja Jaanoja lautrikohad.

Jaani talu lautrikoha juurde kuulus ka paadikuur. Nõukogude ajal kasutati paadikuuri heinaküünina. Vana paadikuur hävis 2005 aasta jaanuarikuu tormi tõttu.

**Laevaehituskohad**

**Äritegevus**

**Tööstus**

**Sepikoja** asukoht - **Jaanoja talus**. Külasepp oli Voldemar Kröntfelt- hüüdnimega Volli. Leesi kabeli surnuaia väravad olevat valmistatud tema poolt.

**Kultuuriloolised talukohad**

**Kari talu** – keelejuhi ja kodu-uurija Evald Lindströmi kodukoht.

**Militaarpärand**

**Lätlasekivi** – 1941. aasta miinilahingu ajal uhtus meri Jüri randa ühe sõduri surnukeha, mis on maetud kivi lähedusse. Siit kivi nimetus.

**Külateed**

**Ristu tee** – Naskali lahe äärde viiv tee.

**Suvetee; Talvetee; Räimetee** – metsateed, mis olid ühenduslüliks Tammistu ja Juminda vahel.

**Teisi olulisi paiku**:

**Jaanioja kaev** - ainulaadne, sest maa-alune osa on maakivist laotud. Küla kasutas seda kaevu põua ajal veevõtu kohana. Samuti kasutasid seda kaevu 1960-1990-ndatel aastatel suvitajad joogivee saamiseks (kui neil endal kaevu polnud). Kasutamine lõppes seoses isiklike salvkaevude ja küla puurkaevu ehitamisega. Kaevu rakked on lagunenud. 2014 aastal kaeti kaev ohutuse eesmärgil palkidega. Maastikul on kaev raskesti märgatav.

**Külakaev** – **Onga talu koplis**. Mõned arvavad, et tegu on külakaevuga, mõned, et see Onga talu savivõtuauk. Ühe pärimusloo järgi kasutati seda kaevu kuni taasiseseisvumiseni veevõtukohana. Seoses maade tagastamisega mõõdeti maa Onga talu maadesse ning veevõtmine lõppes.

**Pardinoka kivi** – kaheks osaks läinud kivi, meenutab pardi nokka. Kutsutud ka Välgukivi – välk löönud kivi pooleks. Peetud ka titekiviks (Helgi Põld).

**Angerjakivid, Lehmakivi, Laevakivi.**

**Suurallikas.**

Küla ajaloolis-kultuuriliste paikade kaitsekorralduslikud soovitused:

**LEESI KÜLA**

VT ka kaart

**Ühiskondlikud hooned**

***Kirik*** – ehitati 1865-1867, pühendatud pühale Katariinale. Ehitismälestis. Kiriku ümber on surnuaed. Arvel ajaloomälestisena.

***Koolimaja*** – esimene vallakooli hoone ehitati kiriku lähedusse 1870. aastate keskel. Uus kivist koolihoone valmis 1909. aastal. Kool tegutses samas majas kuni 1974. aastani.

***Rahvamaja*** – Leesi Haridusseltsi 1910. aasta paiku ehitatud rahvamaja. 1925. aastal ostis Kolga vallavalitsus kooli tarbeks hoone ära ja ehitas maja kooli vajadustele vastavaks. Rahvamaja kasutati koolina veel 1950. aastatelgi. Rahvamaja on poolsaare külad kooskäimiskohaks.

**Külaplatsid**

***Spordiplats*** (staadion) rahvamaja vastas üle tee. Rajati 1950. aastatel ning sai külarahva kogunemiskohaks.

***Külakiik*** asunud samuti rahvamaja vastas platsil.

**Paadikuurid**

**Lautrikohad**

Paadilautri kohad rannas talude all.

***Sadamasilla*** ehitas Kolga-Leesi Kalameeste Tarvitajate Ühing 1922. aastal, silla juurde kuulus ka vagonetiga rööbastee, et poekaupa paremini rannast maale toimetada.

**Pritsaala** – paadisadam, kus olid nõukogude ajal traalid ja sõudepaadid. Sinna ehitati piirivalvetorn.

**Laevaehituskohad**

**Äritegevus**

***Kauplusehoone*** – Kolga-Leesi Kalameeste Tarvitajate Ühing alustas oma kauplusehoone ehitamist 1913. aastal. Kaupluse ruumides tegutses 1920. aastate keskpaigast telefoni-agentuuri keskjaam. Hiljem oli samas majas postkontor, veterinaararsti punkt. Pood on tegutsenud majas erinevatel aegadel.

Leesil tegutses mitmeid poode. Lisaks ühisuse kauplusele ka Maiantsu pood, Matsu pood ja Sillarti pood.

***Meierei hoone*** – ehitati 1930. aastate lõpul ja töötas meiereina 1960. aastate lõpuni, hiljem piima vastuvõtupunkt.

**Tööstus**

***Saekaater*** – rahvamaja vastas. Rajati „Oktoobri“ kolhoosi alguses.

Sadamas ehk pritsaalas oli ***punktikuur***, kus kolhoosi ajal soolati kalu suurtesse tünnidesse. Hiljem tehti samas hoones lillekorve ning vantsiti nööpe.

**Kultuuriloolised talukohad**

***Suigu-Jüri talu*** – prohvet Maltsvet käis talus jutlusi pidamas. Enne meierei hoone ehitamist, oli siin meierei. Talu õues bussikuur – siin ööbisid liinibusside juhid nii eesti vabariigi ajal kui ka hiljem nõukogude ajal. Eesti vabariigi ajal oli siin kondiiter.

**Militaarpärand**

***Piirivalvetorni*** asukoht pritsaalas.

**Külateed**

Vana külatanuv Seba liivalt meiereini.

**Teisi olulisi paiku**

***Koolimaja kaev*** – hea kaevukoht, kust kuival ajal viidi vett.

***Kaevumägi*** koolimaja lähedal Eeriku talu maa peal, millega on seotud tovepaku pärimus. Oletatavasti on tegu varasema ohverdamiskohaga. Koht on muinsuskaitse all.

Küla ajaloolis-kultuuriliste paikade kaitsekorralduslikud soovitused:

**KIIU-AABLA KÜLA**

VT ka kaart

**Ühiskondlikud hooned**

***Õigeusukiriku hoone*** - Arli-Toomale ehitas õigeusu kirikuhoone, kus tegutses ka kohalik ***õigeusu kihelkonnakool*** (Leesi apostlik õigeusu kihelkonnakool), preester Madis Tõnisberg 1903-1904. aastal. Varasemalt (alates 1892) oli õigeusu kool tegutsenud Praagal ning kirikuteenistuste läbiviimiseks üüriti Kaskvälja talult ruume. Kooliõpetust anti õigeusukoolis kuni 1917. aastani.

**Külaplatsid**

***Kiigeplats Papi talu maadel***. Külas oli oma kiige ning tantsuplats, kus noored armastasid käia ja pillimehe palade saatel tantsida

***Nupukivi*** – metsa juures suur kõrge kivi, mille juures tehti jaanituld. Vana paat saeti pooleks ning kivi otsa pandi hagu. Kui tuli süüdati, paistis see kaugele. (Joanurm)

**Paadikuurid**

**Lautrikohad**

Lautrikohad olid peaaegu iga talu all alates Praaga talust kuni Suugani, edasi Toomarist Suuraiani, siis oli vahel kari. Lõpus 4 viimase talu all enne Leesi küla.

Praaga sadamakoht – siit toimusid 1944. aastal ülevedamised.

**Laevaehituskohad**

**Äritegevus**

**Tööstus**/ **põllumajandus**

Lambafarm ehitati 1979-80. Kirovi kolhoosi ajal. Selle juurde silohoidlad jms.

Puukool – farmi lähedal. Pereettevõte, mis asutati 1986. aastal.

**Kultuuriloolised talukohad**

***Kultase*** - 1960-1970-ndatel aastatel elas ja suvitas ta Kiiu-Aabla külas Tallinn legendaarse Kultase kohviku rajaja Nikolai Kultas. Tänapäeval uued omanikud ja Kultase maja ei ole.

**Militaarpärand**

Kiiu-Aablas asus tsaariajal ***piirivalvekordon*** – Praagal, Kärka talu maal, Liivani t kõrval, praegu ilmselt Kingu, polevat enam vundamenti järgi.( H. Kaar). Kohalikud vanemad inimesed mäletavad Kiiu-Aabla kordonit aga õigeusukiriku naabruses. Telliskivihoonet enam külapildis ei ole, kuna see jäi 1960. aastatel uue maantee ehitusele ette. Säilinud on vaid tellistest abihoone

**Külateed**

Vana külatee mere ääres. Kolga-Aabla Liivalt kuni Koidu maadeni. Ühendustee rajamine kahe Aabla vahele 1930. aastatel. Varasemalt kasutati metsateid, ka Pikanõmme teed.

Külateed Pikanõmme metsa – heinamaadele, sealt edasi sai Tapurlasse, Virvele ja Harga

Salapiirituse vedajate metsatee.

***Kudovakivi*** - nn titekivi. Käsitletud pühapaigana.

Teisi olulisi paiku

Praaga mägi, Kangaraid, Uha, Vähipalu, Karpala heinamaa, Raimiku heinamaa jne.

Kiiu-Aabla ajaloolised kivid on Sammalpea kivi, Rooviku kivi, Ükskivi, Upa kivi,

Rööpkivi, Kapi kivi, Kaldakivi, Sihvakas kivi, Karjamaa kivi, Pikanõmme rahn.

Küla ajaloolis-kultuuriliste paikade kaitsekorralduslikud soovitused:

**KOLGA-AABLA KÜLA**

VT ka kaart

**Ühiskondlikud hooned**

Kirovi kalurikolhoosi „Oktoobri“ osakonna ***lasteaed***. Töötas aastatel 1977-1993. Lõpuaastatel lühikest aega ka lasteaed-algkoolina. Lasteaia juurde rajati pioneerilaagri kompleks. Laagrid tegutsesid mitmeid suvesid. Lasteaia hoone on lagunenud ja halvas seisukorras.

***Kalurite soojamaja*** - pritsaala ja sadama juurde kaluritele võrkude hoidmiseks ja parandamiseks ehitatud soojamaja. Maja oli küla kogunemiskohaks – peeti tantsupidusid, näidati kino jne. 1980-90ndatel tegutses siin kauplus.

**Külaplatsid**

***Kiigeplats Suureliival*** – kiik ja puidust põrandaga tantsuplats. Kooskäimise koht 1930.-1940. aastatel. 1980. aastate teises pooles rajati sinna telklaager.

***Külaplats*** – kolhoosi rajatud külaplats asfalteeritud tantsupõranda ning lavaga. Populaarne vabaõhupidude paik 1980. aastatel. Külaplatsi läheduses asus spordiplats (liivane jalgpalliplats ja kruusaga kaetud võrkpalliplats).

**Paadikuurid**

Rannas mitmes kohas talude all. Nt Lemedi all, Tõnikse all. Hilisema pritsaala asukohas.

**Lautrikohad**

Rannas mitmes kohas talude all. Nt Lemedi all, Tõnikse all. Hilisema pritsaala asukohas.

**Laevaehituskohad**

**Äritegevus**

Klaukse talus Leesi Kalameeste Ühisuse abikaupluse hoone. Tegutses 1920-30ndatel.

Koperatiivkauplus Tõnul nõukogude ajal.

Kalurite soojamaja pritsaalas sai viimaseks külapoe asukohaks.

**Tööstus**

***Tervaahju mägi*** – küla alguses lõuna poolt tulles. Vanasti käidi seal vist tõrva ajamas.

***Sadamasild ja punktikuur*** – Lemedist Liiva poole Mustoja suubumiskoha lähedal. 1940. aastatel kasutusel.

***Randumissild*** – rajati pritsaalasse 1950. aastatel, mil mindi üle kastipüügile.

***Kalatööstus*** rajati Kolga-Aablasse juba „Oktoobri“ kolhoosi ajal. Kirovi kalurikolhoosiga liitudes laiendati ka kalatööstust - suitsutsehhi. 1980 ehitati kalatööstuse juurde teenindushoone, kus asusid kolhoosi osakonna kontor, velskripunkt, teeninduspunkt – õmblustöökoda ja söökla.

***Sadamasild*** rajati ***kalatööstuse juurde*** 1990ndatel aastatel „Esmari“ poolt.

**Kultuuriloolised talukohad**

***Kalda talu*** – siit on pärit Eduard Krönström, hüüdnimega „Kolga krahv“, kes tegutses salapiirituseäris. Krönström hukkus 1932. aastal autoõnnetuses. 1940. aastatel rajati Kalda talu maadele Nõukogude Liidu piirivalvekordon. Kordoni juurde viidi kokku maju mitmetest küladest. Kalda talu maja hävis tules. Piirivalvekordon oli külas 1960. aastate keskpaigani, mil see viidi üle Tsitresse.

***Vesilinnu talu*** – siit on pärit Mikk Kivi, üks Kolga mässu juhte.

**Militaarpärand**

Piirivalvetorni asukoht – Kalda tulu lähedal liivamäel.

Piirivalvetorni asukoht – pritsaalas kalurite soojamaja läheduses.

Piirivalve prožektorialuse asukoht – kalurite soojamaja läheduses.

**Külateed**

Küla ajaloolis-kultuuriliste paikade kaitsekorralduslikud soovitused:

**PEDASPEA KÜLA**

VT ka kaart

**Ühiskondlikud hooned**

**Külaplatsid**

***Kiigeplatsid*** olid mere ääres – ***üks Aiaotsas***, ***teine Külaotsas***. Palliplats kiikede juures.

***Küla keskel mere ääres*** (Liiva ja Eskani vahel) olev ***lõkkeplats saanud külarahva*** kogunemiskohaks.

**Paadikuurid**

Tõnnikse paadikuur – 20. sajandi esimeses pooles ehitatud.

**Lautrikohad**

Lautrikohad rannas – Alttoa ja Villemi-Tooma krundil

Iga talu all rannas.

Pritsaala oli Villemi ja Liiva talude all rannas. Pritsaalas oli vaatetorn ja alus, kus käis auto prožektoriga.

**Laevaehituskohad**

**Äritegevus**

**Tööstus**

Silmukuur – kalurikolhoos „Oktoobri“ ajal suitsutati silmusid. Töötas 1960. aastatel.

**Kultuuriloolised talukohad**

***Esko talu*** – üks vanemaid talukohti.

***Kase talu*** – talus oli palvetuba, kus peeti jumalateenistusi.

**Militaarpärand**

**Külateed**

Ajaloolised külateed – ***Vare tanuv, Kiigae tanuv, Uuetoa tanuv, Paju tanuv***.

Teised olulised paigad:

***Pedaspea männid*** – vanad männid, mida on jäädvustanud oma töödes kunstnik Kristjan Raud, kes külas suvitas.

Küla ajaloolis-kultuuriliste paikade kaitsekorralduslikud soovitused:

**PUDISOO KÜLA**

VT ka kaart

**Ühiskondlikud hooned**

**Külaplatsid**

Jaanitulesid korraldatud viimasel ajal ühiselt mere ääres.

**Paadikuurid**

**Lautrikohad**

**Laevaehituskohad**

**Äritegevus**

***Vainu erakaupluse hoone***. Hoones oli Voldemar Julius Pernitsa erakauplus 1920.-1940. aastatel.

Erapoe vastas asus ***Kuusalu Kaubatarvitajate Ühisuse „Töö“ abikauplus,*** mille juurde rajati Loo meierei ***koorejaam***. Hävis tulekahjus.

***Kõrts***. Kohalike mälestuses oli Kokal kõrts, mis oli rannameestele kogunemiskohaks ning kus randlased pidanud 1858. aasta talurahvarahutuste ajal koosolekuid. 1880. aastate kaardil on kõrts märgitud Koka talu juurde. Revisjonide ning personaalandmete järgi võib pidada kõrtsi asukohaks Koka naabruses asuvat Söödit.

**Tööstus**

**Kultuuriloolised talukohad**

***Söödi talu*** – baltisakslasest pankur W. Gnadeberg rajas Söödi kinnistule ruumika kahekordse suvila. Suviti oli seal arvukalt peremehe sugulasi linnast. W. Gnadeberg lahkus Saksamaale 1939. aastal ning seejärel tuli Söödile Paldiskist tulnud preili Nõmm, kes pidas pansionaati. Hiljem tegutses majas puhkekeskus.

***Augusepa talu*** – talus elas Kolga mõisa sepp Villem Adusson oma perega. Tema tehtud on Kuusalu kalmistul asuvad sepisristid.

***Augu talu*** – talu saunas elas Johannes Valk, kes tegeles fotograafiaga ja oli mitmete sündmuste jäädvustajaks.

***Alle talu*** – põline metsavahikoht.

***Uuetoa talu*** – sealt on pärit omaaegne Loksa koguduse diakon Nikolai Kalda. Talus peeti palvetunde.

***Vainu talu*** – erakauplus. Siin olid sõja ajal sakslased.

**Militaarpärand**

Lennukipommide augud Pudisoo külas. Pommid kukkusid kui oli Tallinnas märtsipommitamine.

**Külateed**

Vana metsatee Kolga suunas.

***Kassisaba tee*** – Pudisoo jõest põhjaosas õsuva külaosa – Kassisaba – nimetus tuleb käänulisest külavaheteest, mis lookleb majade vahel.

**Sillad**

***Pudisoo sild*** – kogu piirkonna jaoks olulise tähtsusega. Ühenduseks rannakülade ja Kolga mõisa vahel. Aja jooksul on silda mitmel korral parandatud ja ümber ehitatud (nt 1922; 1936; 1948; 1962 ja 2014). Asukoht enam-vähem sama.

**Metsavahi mälestusmänd**

Küla ajaloolis-kultuuriliste paikade kaitsekorralduslikud soovitused:

**TSITRE KÜLA**

VT ka kaart

**Ühiskondlikud hooned**

**Suvemõis**

Tsitres asus ***Kolga mõisa suvitusmõis***, mis oli olulise tähtsusega 19. sajandi keskpaigast alates kuni 1920. aastateni. ***Suur-Tsitres*** oli terve mõis mitmekümne hoonega – lisaks kahekorruselisele kivist peahoonele olid salongid, suvemajad, tallid ja tõllakuur, jääkelder, pesuköök, mõisatööliste majad jms. Mõisa kõrvale ehitati kahekorruseline salong, kus mõlema korruse ümber asus rõdu. Alumisel korrusel oli suur saal, köök ja mõned toad, ülemisel korrusel toad. Mõisa ümbritses park, mille rajamiseks oli Carl Magnus Stenbock lasknud kohale vedada suure hulga savi ja mulda.

***Väike-Tsitre*** rajati 1860. aastatel, seal oli kahekorruseline mõisahoone, suvilad, hobusetall, saun, kõrvalhooneid ja viljapuuaed.

**Külaplatsid**

***Suur-Tsitresse rajatud teatrimaja*** lubas mõisnik kasutada ka vallarahval. Seal korraldati pidusid ja näitemänge, ka kihelkonna koolilaste kevadpeod toimusid teatrimaja juures platsil. Hiljem viidi teatrimaja Kolka rahvamajaks.

**Paadikuurid**

**Lautrikohad**

Külas olid paadilautrite asukohad.

**Sadamakohad**

Tsitres oli 19. sajandi lõpul ja 20. sajandi esimeses pooles ***oluline sadamakoht***. Sadamast veeti puid, lossiti kive. Kevadel seisid silla ääres kartulilaevad. Sadama kaudu toimus reisiliiklus. 1910.-1930. aastatel toimis regulaarne laevaliin Tallinn-Tsitre-Loksa-Võsu.

Lähedusest on leitud oletatav ***muinasaegne sadamakoht***, mis on ka arheoloogiamälestisena arvele võetud.

**Laevaehituskohad**

**Äritegevus**

**Tööstus**

Lähedal, Merila talu kohal oli ***Kolga mõisa pottsepatöökoda*** ehk tellisepõletusahjud, millest lahesopp on saanud nime Potissepa laht.

Sadama läheduses oli ***saeveski*** ja saeveski sild toodangu laevadele laadimiseks ning katusepilbaste valmistamiseks.

Väike-Tsitresse rajati ***hõberebasekasvatus*** 1920. aastate lõpul.

**Kultuuriloolised talukohad**

***Hagumäe talukompleks***. Hagumäe häärberi, mis on ehitismälestisena arvel, ehitas peentisler ja paadimeister Joosep Oberg. Maja nugakivi pandi 1914. aastal, seda ehitati kuni 1924. aastani kolmes järgus, väidetavalt peamiselt merest korjatud puidust. Oberg oli osalenud ka Tsitre suvemõisa ümberehitamisel, kus tema nikerdatud olevat olnud nn suvesalongi ümbritsevad sambad. 1960. aastail ehitati hoone mansardkorrus sisemiselt ümber, et kohandada see Obergi vennapoja professor Hugo Lepnurme suvekorteriks. Hoone väliskujunduses on kasutatud ohtralt saekaunistusi ja vaheldusrikast laudist. Kõik see kokku annab majale ajastuomaselt rahvusromantilise ilme. Hagumäelt on pärit helilooja ja orelikunstnik Hugo Lepnurm, kohalik kooliõpetaja ning koduloo-uurija Arno Lepnurm.

**Militaarpärand**

Endise suvemõisa asukohale ehitati Nõukogude Liidu piirivalvekordoni hooned. Tänaseks need hooned lagunenud.

**Külateed**

***Hoburaudtee*** (muldkeha on nähtav Merila talu lauda tagant kuni Pikapõlluni ja Linnamäe pool teed kuni Erulepe kordonini).

**Teisi olulisi paiku**

Ajaloolised kivid: Lahe talu maadel Linnamäe all suur sammaldunud rändrahn, tsaariaegne piirikivi, millel on number peal (Lahe talu maadel ja SuiguIhna-1 piiril).

Ottensoni lahe sopp oli kasutusel linaleoauguna.

Küla ajaloolis-kultuuriliste paikade kaitsekorralduslikud soovitused:

**ANDINEEME KÜLA**

VT ka kaart

**Ühiskondlikud hooned**

**Külaplatsid**

**Paadikuurid**

**Lautrikohad**

Andineeme külas on ajaloolised lautrikohad. Üks lautrikoht oli Savitee ääres. Merel käidi ka Vahi ja Neeme talude juurest.

**Laevaehituskohad**

**Äritegevus**

***Vana-Ellu kärk*** – klindineemiku mägi, kus olnud salakaubavedajate ladu.

**Tööstus**

***Samuli veski ja elektrijaam*** – Loo jõel veskikoht. Hiljem samas kohas elektrijaam, mis varustas majapidamisi 1930. aastatel elektriga.

**Kultuuriloolised talukohad**

**Militaarpärand**

Oletatava ***randrüütlite kordonihoone varemed*** – Vaino maaüksusel. Arvel ehitismälestisena.

Kaartide ning suuliste allikate põhjal võib oletada, et ***kordon võis aja jooksul olla ka teistes asukohtades*** – küla põhjaosas neemenukil Vahi talu juures või Söödi talu juures.

NSVL ***piirivalve prožektor*** asus Vahi talu kordoni juures.

**Külateed**

***Savitee* -** Saviteed hakati ehitama 30ndate aastate lõpus. Sinna taheti rajada suvitusrajoon, et buss hakkaks Tallinnast kohale sõitma Leesi maanteelt läbi Tsitre küla. Seal kaevati kraave, oli väga märg ja savine. Töö jäi pooleli, raha ei olnud, sõda tuli peale.

***Pärna talu kaasavaratee*** – pankrannikusse lõhatud tee, et loomad saaksid ülesse karjamaale minna.

Küla ajaloolis-kultuuriliste paikade kaitsekorralduslikud soovitused: